Να ποιος ποδηγετεί τον Θεόφιλο!

ΣΕ ΜΙΑ ΤΡΙΕΤΙΑ ΕΚΤΟΠΙΣΕ ΔΥΟ ΙΕΡΑΡΧΕΣ ΑΠΟ
ΤΟ ΥΠΑΤΟ ΑΞΙΩΜΑ ΤΗΣ ΕΚΚΛΗΣΙΑΣ ΤΗΣ ΑΜΕΡΙΚΗΣ

Στο προηγούμενο άρθρο μας, αποκαλύψαμε έγγραφο, προερχόμενο από τη Νέα Υόρκη, με παραλήπτη τον κληρικό Θεόφιλο. Η νουθεσία του Ελληνοαμερικανού αποστολέα, ιερέα Άλεξ Καρλούτσος ήταν ξεκάθαρη. Να βρει ο καιροσκόπος αγιοταφίτης σημείο επαφής με εφοπλιστή – επενδυτή (συνομιλητή του πρωθυπουργού, Κώστα Καραμανλή).

Ποιος είναι όμως ο π. Άλεξ που ποδηγετεί τον Θεόφιλο;

Από το βιβλίο «Η μοναξιά ενός ασυμβίβαστου», της Ιουστίνης Φραγκούλη, έχουν ενδιαφέρον τα εξής:

Ένα χρόνο πριν από την εκλογή του σε πατριάρχη Κωνσταντινουπόλεως, κατά τα εγκαίνια του ναού της Ζυρίχης, ο τότε μητροπολίτης Χαλκηδόνος Βαρθολομαίος είχε προειδοποιήσει τον Αρχιεπίσκοπο Αμερικής Ιάκωβο:

«Προσέξτε, γιατί ένα πρωί θα ξυπνήσετε ως πρώην Αμερικής»!

Καθοριστικό ρόλο στο θρίλερ της εκπαραθύρωσης του Ιακώβου, έπαιξε ο π. Άλεξ Καρλούτσος, ο οποίος τον υπέσκαπτε συστηματικά, ιδιαίτερα μετά την εκλογή του Βαρθολομαίου στον οικουμενικό θρόνο το 1991.

Η γνωριμία του πατριάρχη με τον πολυμήχανο π. Άλεξ Καρλούτσο ανάγεται στη δεκαετία του ’80, την εποχή που ο Βαρθολομαίος συνόδευε τον γέροντα Χαλκηδόνος Μελίτωνα στη Νέα Υόρκη για θεραπεία, μετά από δυνατό εγκεφαλικό που είχε υποστεί στη Γενεύη.

Ο Προκαθήμενος της Αμερικής Ιάκωβος σύστησε τον πιστό του εκείνη την εποχή ιερέα Άλεξ Καρλούτσο για να εξυπηρετήσει τους ιεράρχες από το Φανάρι. Ο ίδιος, λόγω των πολλαπλών υποχρεώσεών του, δεν μπορούσε να είναι συνεχώς παρών, αλλά το κενό φρόντισε να γεμίσει ο πολυπράγμων κληρικός του, κερδίζοντας την εμπιστοσύνη του τότε μητροπολίτη Φιλαδελφείας Βαρθολομαίου.

Η σχέση των δύο ανδρών ισχυροποιήθηκε με τα συχνά ταξίδια Καρλούτσου στο Φανάρι, ο οποίος κόμιζε πλούσιους παράγοντες και επιταγές κατευθείαν στο κέντρο της Ορθοδοξίας.

Οι μυστικές δοσοληψίες μεταξύ τους συνεχίστηκαν για μία περίπου δεκαετία, όπου διαφάνηκε ότι ο π. Άλεξ έγινε ο έμπιστος άνθρωπος του Φαναρίου, αυτός που μετέφερε με λεπτομέρεια και με το δικό του τρόπο τα όσα συνέβαιναν στην Αρχιεπισκοπή Αμερικής.

Το 1992, μετά από τρεις συνολικά απόπειρες, ο Αρχιεπίσκοπος Αμερικής Ιάκωβος τελικά κατόρθωσε να απομακρύνει τον Καρλούτσο. Έτσι, ο φάδερ Άλεξ – όπως τον αποκαλούσαν όλοι – έγινε ο φανερός διώκτης του Προκαθημένου της Εκκλησίας της Αμερικής, αυτός που οσονούπω θα προλείαινε το έδαφος για τον αντικαταστάτη του.

Δύο χρόνια αργότερα (4-7 Ιουλίου 1994) ο π. Άλεξ Καρλούτσος, στο περιθώριο κληρικολαϊκής συνέλευσης στο Σικάγο, φρόντισε να δικτυώσει τον μητροπολίτη Ιταλίας Σπυρίδωνα κατά την παραμονή του στη Νέα Υόρκη, συστήνοντάς τον σε διάφορους παράγοντες της ομογένειας και προωθώντας τον για συνεντεύξεις σε ομογενειακά έντυπα. Παραγοντίζοντας χωρίς όρια, ο ιερέας διέδιδε στην Αμερική ότι θα ήταν ο επόμενος Αρχιεπίσκοπος Αμερικής, προφανώς στηριζόμενος στις πληροφορίες του από τον ίδιο τον Πατριάρχη Βαρθολομαίο.

Η γνωριμία του Σπυρίδωνα με τον άνδρα που έμελλε να πρωταγωνιστήσει και στη δική του ανατροπή, ανάγεται στις ημέρες της ενθρόνισης του πατριάρχη Βαρθολομαίου το 1991 στην Πόλη. Ο ιερέας Άλεξ Καρλούτσος κατοικοέδρευε στο ξενοδοχείο «Σέρατον» με τους υπόλοιπους επισήμους μεταφέροντας αρνητικά σχόλια για τον Ιάκωβο, γεγονός που προκάλεσε τη δυσμενή κρίση της ομήγυρης και προβλημάτισε τον Αυστραλίας Στυλιανό, ο οποίος δήλωνε ότι θα εξοστράκιζε τον πανούργο ιερέα αν ήταν δική του δικαιοδοσία.

Το κλίμα είχε ωριμάσει και εκβιαστεί ως ένα σημείο από τον Καρλούτσο, όταν ο Αμερικής Ιάκωβος αναγκάστηκε να υποβάλει την παραίτησή του στο Φανάρι στις 31 Ιουλίου 1995, με μεταχρονολογημένη ημερομηνία για την πραγματική έξοδό του από το θώκο (που συντελέστηκε τυπικά στις 30 Ιουλίου 1996 με την εκλογή του διαδόχου του).

Στο διάστημα αυτό, ο π. Άλεξ είχε επισκεφτεί τον μητροπολίτη Ιταλίας τρεις φορές στη Βενετία, βολιδοσκοπώντας τον για τις προθέσεις του σχετικά με την Αμερική. Για να συσφίξει τις σχέσεις μαζί του, οργάνωσε τις χορηγίες για την πατριαρχική επίσκεψη στην Ιταλία το 1995. Σε ένα από αυτά τα ταξίδια είχε ρωτήσει μάλιστα τον Σπυρίδωνα, αν θα τον πείραζε η στενή σχέση του με τον Βαρθολομαίο, σε περίπτωση που θα γινόταν Αρχιεπίσκοπος Αμερικής, για να βάλει τον μητροπολίτη σε σκέψη…

Μετά την εκλογή του Σπυρίδωνος, ο Καρλούτσος που είχε διοριστεί επίτροπος για δημόσιες υποθέσεις, επανήλθε στο αρχιεπισκοπικό μέγαρο δριμύτερος, δημιουργώντας κλίμα εκφοβισμού στο υπαλληλικό προσωπικό. Ο φάδερ Άλεξ άρχισε να εξολοθρεύει σιγά – σιγά από την Αρχιεπισκοπή όλους τους ανωτέρους του κληρικούς, για να μείνει μονάκριβος τιτλούχος στο χώρο που θεωρούσε από καιρό κτήμα του. Στο μεταξύ, προετοίμασε τη φιέστα της ενθρόνισης, διαδίδοντας ότι ο νέος Προκαθήμενος της Εκκλησίας της Αμερικής Σπυρίδων ήταν «υπό δοκιμήν», ότι ήταν «προσωρινός», ότι ήταν «μεταβατικός»! Ο πολυμήχανος πρεσβύτερος προσπάθησε να βρίσκεται διαρκώς δίπλα στο νέο Αρχιεπίσκοπο, προφανώς για να τον επηρεάζει, αλλά και για να ενημερώνει τον Πατριάρχη Βαρθολομαίο περί των ενεργειών Σπυρίδωνα επί καθημερινής βάσης.

Ο Σπυρίδων, άπειρος από τους συσχετισμούς στο τοπίο, αποφάσισε να ανανεώσει στην πλειοψηφία της, την Εκτελεστική Επιτροπή του προκατόχου του. Κυρίαρχο του παιχνιδιού, στο κύριο διοικητικό σώμα του αρχιεπισκοπικού οργανισμού, ο Αρχιεπίσκοπος όρισε τον Άλεξ Σπανό, λόγω του εκτοπίσματός του στην αμερικανική πραγματικότητα, αλλά και της στενής φιλίας του με τον π. Καρλούτσο.

Οι σχέσεις Σπυρίδωνα και φάδερ Άλεξ επιδεινώθηκαν με την πατριαρχική επίσκεψη στην Αμερική (Οκτώβριος 1997) της οποίας η οργάνωση ανατέθηκε εν λευκώ στον πολυπράγμονα Καρλούτσο. Ενώ ο προϋπολογισμός των εξόδων έφτανε τα 2,5 περίπου εκατομμύρια δολλάρια, τελικά παρουσίασε λογαριασμούς ύψους 4 εκατομμυρίων δολλαρίων, αφήνοντας την Αρχιεπισκοπή με έλλειμμα 1,2 εκατομμύρια περίπου, γεγονός που προκάλεσε την μήνι των επισκόπων αλλά και του Σπυρίδωνος.

Ο π. Καρλούτσος έπνεε τα μένεα γιατί δεν έτυχε της κάλυψης Σπυρίδωνα, ο οποίος μετά την πατριαρχική επίσκεψη άρχισε να απομονώνει τον φάδερ Άλεξ. Ο «πατριαρχικός φίλος» δεν άντεξε την πλήρη ακινητοποίησή του κι έτσι αναγκάστηκε να ζητήσει μετάθεση. Πλέον θα ήταν ο ορκισμένος εχθρός του Σπυρίδωνος, ο άνθρωπος που θα πρωταγωνιστούσε στην ανατροπή, αφού οι δεσμοί του με το Φανάρι παρέμεναν εξαιρετικά ισχυροί…

Στο παιχνίδι εναντίον του Αρχιεπισκόπου Αμερικής Σπυρίδωνος, ήρθε να προστεθεί και ο Κωνσταντίνος Μητσοτάκης, στενός φίλος του Ιακώβου. Ο Μητσοτάκης, σε δείπνο προς τιμήν του Βαρθολομαίου στην Αθήνα, ρώτησε εις επήκοον όλων τι σκοπεύει να κάνει με τον Αμερικής που «έχει διχάσει την ομογένεια»; Είχε, βεβαίως, προηγηθεί ένα ταξίδι του μητροπολίτη Χαλκηδόνος Ιωακείμ τον Μάιο του 1999 στην Αμερική, όπου συγχρωτιζόταν με τον π. Άλεξ Καρλούτσο και τον κύκλο των εκατομμυριούχων φίλων του, οι οποίοι του μετέφεραν ότι ο Σπυρίδων ήταν απομονωμένος από τα μεγάλα συμφέροντα και τα πολλά δολλάρια του ελληνοαμερικανικού κατεστημένου. Η επιταγή του ενός εκατομμυρίου δολλαρίων από τον μεγιστάνα Άλεξ Σπανό για την αγορά πατριαρχικής κατοικίας στην Πόλη, η οποία παραδόθηκε στον πατριάρχη στις αρχές Μαΐου από τον χρηματοκομιστή π. Άλεξ Καρλούτσο, φαίνεται ότι έπαιξε καθοριστικό ρόλο στην απόφαση του Βαρθολομαίου να τελειώνει με τον Σπυρίδωνα εδώ και τώρα. Το προγραμματισμένο ταξίδι του στην Ελλάδα αποτέλεσε απλώς τη χρυσή ευκαιρία του…

Η ΕΠΙΤΡΟΠΗ ΓΙΑ ΤΗΝ ΑΠΟΚΑΤΑΣΤΑΣΗ
ΤΗΣ ΝΟΜΙΜΟΤΗΤΑΣ ΣΤΟ ΠΑΤΡΙΑΡΧΕΙΟ ΙΕΡΟΣΟΛΥΜΩΝ

Υ.Γ.1: Γίνεται καταφανές ότι οι θεσμοί στην Αμερική υποτάχθηκαν στην υπηρεσία μίας ομάδας συμφερόντων που προσέφεραν άλλοθι στη δίψα του Φαναρίου για πλήρη έλεγχο της μεγαλύτερης και πλουσιότερης επαρχίας του Θρόνου. Τούτο το απίστευτο σκηνικό της ίντριγκας, όπου περιπλέχθηκαν παιχνίδια εξουσίας, πολιτικές σκοπιμότητες, προσωπικές φιλοδοξίες, οικονομικά συμφέροντα και εκδικητικές τάσεις, συναντήσαμε και στα Ιεροσόλυμα. Κομπάρσοι και μηχανορράφοι του «διαίρει και βασίλευε» της Ορθοδοξίας, τα ίδια πρόσωπα. Στόχος τους, πλέον, να επικρατήσει στους Αγίους Τόπους ο μοιχεπιβάτης Θεόφιλος.

Υ.Γ.2: Άμοιρε Αρίσταρχε. Ικανοποιήθηκες με τη σφαλερή εντύπωση ότι έπαιξες ρόλο στην εκπαραθύρωση του ποιμένα σου, ανταμειβόμενος με λόγια και επαίνους.

Αυτά τα Χριστούγεννα, πού θα κρυφτείς;

